‘บี’คืนสังเวียนตลาดหุ้น
“บี” เคลียร์ภาพย้ำไม่เกี่ยวข้อง TTA โชว์เงินลงขันพร้อมลงทุนหมื่นล้านบาท หลังหลุดแบล็กลิสต์ ก.ล.ต.
29 ก.พ. 2555

“บี” เคลียร์ภาพย้ำไม่เกี่ยวข้อง TTA โชว์เงินลงขันพร้อมลงทุนหมื่นล้านบาท หลังหลุดแบล็กลิสต์ ก.ล.ต.
นายบี เตชะอุบล นักลงทุนรายใหญ่ เปิดเผยกับสื่ออย่างเป็นทางการว่า ไม่มีส่วนเกี่ยวข้องกับการลงทุนหุ้นบริษัท โทรีเซนไทย เอเยนต์ซีส์ (TTA) ของกลุ่มนักลงทุนรายอื่นๆ ไม่ว่าจะเป็นกองทุนต่างชาติ หรือกลุ่มมหากิจศิริ ซึ่งขณะนี้ภาพของ TTA มีความชัดเจนมากขึ้น หลังจากที่นายเฉลิมชัย มหากิจศิริ นักลงทุนรายใหญ่และนักธุรกิจชื่อดัง เข้าไปถือหุ้นใหญ่แล้ว
“ผมคิดว่าธรรมาภิบาลของ TTA จะดีขึ้น หลังจากมีผู้ถือหุ้นใหญ่เข้ามากำกับผู้บริหารมากขึ้น ไม่ปล่อยให้บริหารตามใจจนบริษัทเสียหายอีกต่อไป” นักลงทุน กล่าว
นายบี ยังกล่าวถึงการกล่าวโทษในคดีบริษัท อินเตอร์แนชั่นเนิลเอนจีเนียริง (IEC) ซึ่งอัยการสั่งไม่ฟ้อง และกรมสอบสวนคดีพิเศษ (ดีเอสไอ) ได้ยกฟ้องไปตั้งแต่วันที่ 15 ก.ย. 2554 ผมจึงไม่มีคดีใดๆ อีก และปลดล็อกจากการถูกขึ้นบัญชีดำการห้ามเป็นผู้บริหารและกรรมการบริษัทจดทะเบียน
“ยอมรับว่าเรื่องนี้ถือเป็นประสบการณ์ชีวิตและทำให้เสียเครดิต แต่คนที่รู้จักผมก็รู้ว่าผมเป็นคนอย่างไร และในที่สุด TTA มีผู้ถือหุ้นใหญ่รายใหม่และคณะกรรมการชุดใหม่ ผมก็ไม่ได้เข้าไปมีส่วนเกี่ยวข้อง ซึ่งยอมรับว่าครอบครัวเรากับมหากิจศิริรู้จักกัน ที่ผ่านมาก็เคยคุยกันเวลาลงทุนว่ามีอะไรน่าสนใจ แต่ไม่เคยคุยกันเรื่อง TTA” นายบี กล่าว
อย่างไรก็ตาม ให้ความสนใจลงทุนกิจการในตลาดหลักทรัพย์ กลุ่มอสังหาริมทรัพย์ ก่อสร้าง การเงิน ซึ่งมีขนาดตลาดตั้งแต่ 100-30,000 ล้านบาท โดยไม่จำเป็นต้องเป็นผู้ถือหุ้นใหญ่ แต่ต้องมีเสียงมากพอเข้าร่วมบริหาร
นายบี กล่าวว่า แม้ดัชนีราคาหุ้นจะอยู่ในระดับสูงก็ตาม แต่เนื่องจากการลงทุนนั้นไม่ได้พิจารณาจากสภาพเศรษฐกิจหรือราคาหุ้น แต่จะพิจารณาจากตัวกิจการเป็นหลักว่าจะสามารถปรับปรุงได้อย่างไร และเมื่อเข้าบริหารแล้วสามารถช่วยหาลูกค้าหางานเพิ่ม เพื่อขยายรายได้ขึ้นได้อย่างไร เพื่อให้บริษัทนั้นๆ สามารถทำกำไรได้ดี ตั้งเป้าหมายสร้างผลตอบแทน 100-300% ภายในระยะสั้น หรือประมาณ 3 ปี
ขณะนี้อยู่ระหว่างศึกษา 3 ดีล รวมมูลค่า 1 หมื่นล้านบาท ซึ่งจะมี 8,000 ล้านบาท เข้าลงทุนในธุรกิจการเงิน ส่วนแหล่งเงินนั้นจะเป็นการรวบรวมเงินของพรรคพวก บางแหล่งเป็นกองทุนส่วนบุคคล รวมถึงมีกองทุนเพื่อความมั่งคั่งของประเทศตะวันออกกลาง จีน จะเข้าร่วมลงทุนด้วย